สถาบันเทคโนโลยีปทุมวัน

ประวัติ

โรงเรียนช่างกลแห่งแรกของประเทศไทย ก่อตั้งขึ้นเมื่อวันที่ 1 สิงหาคม พ.ศ. 2475 ในนาม "โรงเรียนอาชีพช่างกล" ณ ตึกพระคลังข้างที่ ตรอกกัปตันบุช ถนนสีลม เขตบางรัก กรุงเทพมหานคร โดยคณะนายทหารเรือ นำโดย น.อ. พระประกอบกลกิจ ร.น. และพลเรือตรีสงบ จรูญพร ร.น. พลเรือตรีพระยาวิจารณ์จักรกิจ นามเดิมบุญรอด สวาทะสุข(อดีตผู้บัญชาการทหารเรือ)กับเรือเอกทิพย์ ประสานสุข ร.น. เป็นผู้ช่วยเหลือในการก่อกำเนิดโรงเรียน ด้วยเหตุผลที่ต้องการให้ปลูกฝังอาชีพช่างให้กับเยาวชนไทย 
อีกสองปีต่อมาคือในปี พ.ศ. 2477  โรงเรียนอาชีพช่างกลจึงย้ายไปตั้งแทนที่กรมแผนที่ทหารบก ซึ่งได้ย้ายไปจากบริเวณท่าเรือ โรงเรียนราชินีล่าง จนปีต่อมาได้โอนโรงเรียนอาชีพช่างกลมาอยู่ในสังกัดกระทรวงธรรมการ เมื่อวันที่ 1 กรกฎาคม พร้อมชื่อโรงเรียนใหม่ว่า โรงเรียนมัธยมอาชีพช่างกล 
ในปี พ.ศ. 2480 ได้มีการดำเนินการเช่าที่ดินตรงข้ามสนามกีฬาแห่งชาติของสำนักงานทรัพย์สินส่วนพระมหากษัตริย์ ซึ่งเป็นวังของสมเด็จพระเจ้าบรมวงศ์เธอ พระองค์เจ้าสวัสดิโสภณ กรมพระสวัสดิวัดนวิศิษฎ์ เดิม มีเนื้อที่ประมาณ 18 ไร่ ได้จัดสร้างอาคารเรียน 1 หลัง โรงฝึกงานอีก 8 หลัง แล้วย้ายโรงเรียนมัธยมอาชีพช่างกลมาอยู่ที่โรงเรียนใหม่นี้ เมื่อวันที่ 17 พฤษภาคม พ.ศ. 2482 ตั้งชื่อโรงเรียนใหม่ว่า "ช่างกลปทุมวัน"  
ในระหว่างเกิดสงครามมหาเอเชียบูรพา ทหารญี่ปุ่นประมาณร้อยนาย ได้เข้ายึดโรงเรียนช่างกลปทุมวัน เมื่อวันที่ 11 ธันวาคม 2485 เวลา 19.00 น. ปีการศึกษา 2484 ทางโรงเรียนจึงได้อพยพนักเรียนไปอาศัยเรียนที่โรงเรียนมัธยมวัดเทพศิรินทร์ จนจบปีการศึกษา 2484 
ต่อมาในวันที่ 4 มิถุนายน 2485 ได้ย้ายไปทำการสอนที่เชิงสะพานเฉลิมโลก ประตูน้ำปทุมวัน ซึ่งเป็นโรงเรียนการช่างอินทราชัยในขณะนั้น 
และในระหว่างเกิดสงครามนั้น โรงเรียนช่างกลปทุมวันได้ส่งนักเรียนแผนกช่างยนต์ปีสุดท้ายจำนวน 32 คนและคุณครูอีกสองท่านไปช่วยงานด้านการซ่อมพาหนะที่แนวหน้ากองทัพสนามภาคพายัพของกระทรวงกลาโหม 
เมื่อสงครามสงบ กองทัพทหารสหประชาชาติ ได้เข้ายึดโรงเรียนช่างกลปทุมวันคืนจากญี่ปุ่นได้ นักเรียนจึงได้กลับมาเรียนที่ช่างกลปทุมวันดังเดิม
ในปี พ.ศ. 2511 โรงเรียนช่างกลปทุมวัน ได้อยู่ในการพัฒนาอาชีวศึกษา ตามแผนโครงการเงินกู้เพื่อปรับปรุงโรงงาน เครื่องมือ เครื่องจักร และส่งครูอาจารย์ฝึกงานและดูงานต่างประเทศ 
ต่อมาในปี พ.ศ. 2518 ได้รับการยกฐานะขึ้นเป็นวิทยาลัยช่างกลปทุมวัน เปิดสอนหลักสูตร ระดับประกาศนียบัตรวิชาชีพ (ปวช.) และระดับประกาศนียบัตรวิชาชีพชั้นสูง (ปวส.) 
ในปี พ.ศ. 2533 เริ่มเปิดสอนหลักสูตรประกาศนียบัตรครูเทคนิคชั้นสูง (ปทส.) 
และ พ.ศ. 2537 เปิดสอนหลักสูตรประกาศนียบัตรวิศวกรรมศาสตร์ (ป.วศ.) สาขาวิศวกรรมเมคคาทรอนิกส์ 
ในปี พ.ศ. 2540 ทรงพระกรุณาโปรดเกล้าฯ พระราชทานชื่อวิทยาลัยช่างกลปทุมวัน ว่า "ปทุมวัน" (ที่ รล. 0003/12644 สำนักราชเลขาธิการ พระบรมมหาราชวัง กทม. 10200 24 กรกฎาคม 2540. เรื่อง ทรงพระกรุณาโปรดเกล้าฯ พระราชทานชื่อวิทยาลัยช่างกลปทุมวัน ว่า "ปทุมวัน")
ต่อมาเมื่อวันที่ 2 พฤศจิกายน พ.ศ. 2541 วิทยาลัยช่างกลปทุมวัน ได้ยกฐานะเป็นสถาบันเทคโนโลยีปทุมวัน ตามพระราชบัญญัติการจัดการศึกษาระดับปริญญาตรีในสถาบันเทคโนโลยีปทุมวัน พ.ศ. 2541 และเปิดสอนหลักสูตรวิศวกรรมศาสตรบัณฑิต (วศ.บ.) และหลักสูตรวิทยาศาสตรบัณฑิต (วท.บ.) เป็นครั้งแรกในปีเดียวกัน 
สมเด็จพระเทพรัตนราชสุดาฯ สยามบรมราชกุมารี
พระราชทานพระราโชวาทแก่บัณฑิตผู้สำเร็จการศึกษา2558-2560 

สมเด็จพระเจ้าอยู่หัว ทรงพระกรุณาโปรดเกล้าโปรดกระหม่อมให้
สมเด็จพระเทพรัตนราชสุดาฯ สยามบรมราชกุมารี เสด็จพระราชดำเนินแทนพระองค์ไปยังห้องประชุมสวัสดิวัตน์ 
สถาบันเทคโนโลยีปทุมวัน ในการพระราชทานปริญญาบัตรแก่ผู้สำเร็จการศึกษา ประจำปีการศึกษา 2558-2560 โอกาสนี้ 
พระราชทานพระราโชวาทความว่า
"ปริญญาที่บัณฑิตได้รับนี้ เป็นสิ่งที่มีความหมายทั้งสำหรับบัณฑิต
สำหรับครอบครัววงศ์ตระกูลของบัณฑิต สำหรับสถาบันการศึกษาแห่งนี้ และสำหรับชาติบ้านเมือง กล่าวคือ 
สำหรับบัณฑิตเองนั้น ปริญญาเป็นเครื่องรับรองว่า แต่ละคนมีความรู้ความสามารถตามวิชาที่สำเร็จการศึกษา 
อันเป็นผลจากความอุตสาหะพากเพียรในการเล่าเรียนมาโดยตลอด สำหรับครอบครัววงศ์ตระกูลของบัณฑิต 
ปริญญาเป็นสิ่งที่ทุกคนจะภาคภูมิใจได้เต็มที่ ว่าสมาชิกในครอบครัวเป็นผู้มีคุณสมบัติพร้อมที่จะสร้างตัวสร้างฐานะ 
สร้างเกียรติยศและความเจริญมั่นคงให้แก่วงศ์ตระกูล สำหรับสถาบันการศึกษา ตลอดถึงครูบาอาจารย์ ปริญญาที่ประสาทแก่บัณฑิต 
เป็นเครื่องหมายแห่งความสำเร็จในการปฏิบัติภารกิจอย่างสมบูรณ์ครบถ้วน สำหรับชาติบ้านเมือง 
ปริญญาเป็นเครื่องแสดงว่าบ้านเมืองมีทรัพยากรบุคคลที่มีคุณภาพ สามารถเป็นกำลังสำคัญในการสร้างสรรค์ความรุ่งเรืองก้าวหน้า
และความผาสุกมั่นคงได้สืบไป จึงขอให้บัณฑิตทุกคน สำนึกตระหนักถึงความหมายของปริญญา 
แล้วตั้งใจและประพฤติตนปฏิบัติงานให้สมคุณค่าของความหมายนั้น"
((ที่มาhttp://news.ch7.com/detail/314504)
(ที่มาสำนักข่าวกรมประชาสัมพันธ์http://nwnt.prd.go.th/centerweb/News/NewsDetail?NT01_NewsID=TNROY6112020010016)
(สมเด็จพระเทพรัตนราชสุดาฯ สยามบรมราชกุมารี ทรงปฏิบัติพระราชกรณียกิจที่สถาบันเทคโนโลยีปทุมวัน วันที่1 ธ.ค. 2561 เวลา 14.06 น.))

โครงการจัดตั้งวิทยาเขตพิจิตร

รองศาสตราจารย์ ดร.ปัญญา มินยง อธิการบดีสถาบันเทคโนโลยีปทุมวัน กล่าวว่า ที่ผ่านมาสถาบันฯ ได้วางแนวทางการขยายพื้นที่การศึกษา สู่ภูมิภาคต่างๆ ภายในประเทศ จึงได้ทำความร่วมมือกับจังหวัดพิจิตรที่มีความสนใจที่จะจัดการศึกษาของจังหวัดไปสู่ระดับอุดมศึกษาเช่นกัน โดยเฉพาะด้านวิศวกรรมศาสตร์ ด้านวิทยาศาสตร์เทคโนโลยี และสาขาที่เกี่ยวข้องกับคุณภาพชีวิตของในพื้นที่ สำหรับโครงการจัดตั้งสถาบันเทคโนโลยีปทุมวัน วิทยาเขตพิจิตร ต้องใช้ระยะเวลา 4-5 ปีในการจัดตั้งบนเนื้อที่กว่า 600ไร่ พร้อมด้วยงบประมาณกว่า 900 ล้าน คาดน่าจะเริ่มดำเนินการได้ในปีงบประมาณ 2559 เพื่อรองรับการเปิดการค้าเสรี AEC ในปี 2558 เริ่มต้นรับนักศึกษารุ่นแรก 650-700 คน ในปีการศึกษา 2559เน้นสร้างบัณฑิตคุณภาพ มีความรู้คู่กับนักปฏิบัติ เพื่อป้อนตลาดแรงงานภาคอุตสาหกรรมต่างๆ ของจังหวัดและพื้นที่ใกล้เคียง